Путин Владимир «Адэ-анэм я щIыхь» орденыр Къэбэрдей-Балъкъэрым щыщ унагъуэу бын куэд зиIэм иритащ. Дауэдапщэм хэтащ КIуэкIуэ Казбек
Сабийхэр хъумэнымкIэ дунейпсо махуэм и пэ къихуэу Урысейм и Президент Путин Владимир бын куэд зиIэ унагъуэхэм Кремлым щаритащ «Адэ-анэм я щIыхь» орденыр. А зэIущIэм хэтащ КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Казбек.
«Фэ фхуэдэ унагъуэхэр, фэ фхуэдэ цIыхухэр ди къэралым и хъугъуэфIыгъуэщ, и дамэщ. Дэ дыхущIэкъунущ апхуэдэ цIыхухэр зэпымыууэ нэхъыбэ зэрыхъуным. Иджырей лъэхъэнэм псоми я лъабжьэу щыт къалэныр адэмрэ анэмрэ я пщIэр гъэбыдэнырщ, сабий куэд зыпIхэм жылагъуэм щаIэ пщIэр къэIэтынырщ. Сэ шэч къытесхьэркъым бын зиIэ унагъуэхэм сыт и лъэныкъуэкIи защIэгъэкъуэныр къэралми, цIыхубэми, дин зэгухьэныгъэхэми я зэхуэдэ къалэну зэрыщытым. Мы Iуэхум хеубыдэ бын куэд зиIэхэм налогхэм я лъэныкъуэкIэ яхудэчыхыныр, ахъшэкIэ ядэIэпыкъуныр, ипотекэ программэхэм хиубыдэу льготэхэр яхуэгъэувыныр, сабий садхэмрэ яслъэхэмрэ зегъэубгъуныр икIи дэ фIэкIыпIэ имыIэу а Iуэхухэм адэкIи дегугъунущ икIи апхуэдэ лэжьэкIэр зэпымыууэ едгъэфIэкIуэнущ», — къыхигъэщхьэхукIащ Путин Владимир.
Къэрал наградэ лъапIэр зрата зэщхьэгъусэхэм яхэтщ Аруан районым щыщхэу Маркевичхэ Пётррэ Ольгэрэ. Абыхэм бын 12 яIэщ. Хъыджэбз нэхъыжь Кристинэ промышленость псынщIэмкIэ Ростов дэт техникумыр къиухри, щыгъын дынымкIэ конструктор-технолог IэщIагъэр зригъэгъуэтащ. Игоррэ Викториерэ къаухащ Къэбэрдей-Балъкъэр гуманитар-техникэ колледжымрэ Къэбэрдей-Балъкъэр сату-технологие техникумымрэ. И къуэш нэхъыжьым дэплъейри, Вениамин гуманитар-техникэ колледжым щIэныгъэ щызригъэгъуэтащ. Невинномысск дэт энергетическэ техникумыр къиухауэ, къыкIэлъыкIуэ щIалэ Евгений иджыпсту хъарзынэу Москва щолажьэ. Адрей нэхъыщIэхэр щоджэ Нарткъалэ и курыт школ №2-м. Ахэр музыкэм, спортым дехьэх. Маркевичхэ Пётррэ Ольгэрэ уней лъапсэр зэрахьэ, бжьэ ягъэхъу. 2017 гъэм ахэр щытекIуащ «Илъэсым и унагъуэ» урысейпсо зэпеуэм.
«Адэ-анэм я щIыхь» орденыр къызэрыратамкIэ Маркевичхэ я унагъуэм ехъуэхъуащ Къэбэрдей-Балъкъэр Республикэм и Iэтащхьэм и къалэнхэр пIалъэкIэ зыгъэзащIэ КIуэкIуэ Казбекрэ Сабийм и хуитыныгъэхэмкIэ уполномоченнэу Урысей Федерацэм и Президентым и деж щыIэ Кузнецовэ Аннэрэ.
КъБР-м и Iэтащхьэмрэ Правительствэмрэ я пресс-IуэхущIапIэ.
